Babelscape/SREDFM huggingface dataset:
Τόνι Σερβίλλο

Ο Τόνι Σερβίλλο (Toni Servillo) (γεν. 1959) είναι πολυβραβευμένος, αυτοδίδακτος Ιταλός ηθοποιός του θεάτρου και του κινηματογράφου. Έχει επίσης σκηνοθετήσει θεατρικές παραστάσεις.

Έχει κερδίσει ισάριθμες φορές (τέσσερις) το βραβείο David di Donatello και το βραβείο Nastri d'argento, για τον καλύτερο ηθοποιό. Επίσης του έχει απονεμηθεί δύο φορές το Βραβείο Ευρωπαϊκού Κινηματογράφου, μια φορά η Χρυσή Ιταλική Σφαίρα (Globo d'oro), τρεις φορές το βραβείο Ciak d'Oro και μια φορά το βραβείο Marc'Aurelio d'Argento, στο Διεθνές Φεστιβάλ Ταινιών της Ρώμης.

Το 2013 πρωταγωνίστησε στην ταινία του Πάολο Σορρεντίνο, "Η τέλεια ομορφιά", που κέρδισε το Όσκαρ Καλύτερης Ξενόγλωσσης ταινίας, τη Χρυσή Σφαίρα και το Βραβείο BAFTA, στην ίδια κατηγορία.

Το 2018 συνεργάστηκε ξανά με τον Σορεντίνο και πρωταγωνίστησε στην ταινία "Loro", υποδυόμενος τον Σίλβιο Μπερλουσκόνι.
Μπέλα Μπάρτοκ

Ο Μπέλα Μπάρτοκ ("Béla Viktor János Bartók", 25 Μαρτίου 1881 – 26 Σεπτεμβρίου 1945) ήταν Ούγγρος συνθέτης και πιανίστας. Θεωρείται ένας από τους σημαντικότερους συνθέτες του 20ού αιώνα και, μαζί με τον Φραντς Λιστ, ο μεγαλύτερος Ούγγρος συνθέτης. Η συλλογή και αναλυτική μελέτη της λαϊκής μουσικής τον κατατάσσουν στους ιδρυτές της εθνομουσικολογίας.
Σίλβεστρος Συρόπουλος

Ο Σίλβεστρος Συρόπουλος ήταν λόγιος κληρικός του 15ου αιώνα. Από περίπου το 1430 κατείχε το αξίωμα του Διακόνου, Μεγάλου Εκκλησιάρχη και Δικαοφύλακα της Μεγάλης Εκκλησίας(Αγίας Σοφίας). Πατέρας του μπορεί να ήταν ο Πρωτέκδικος της Μεγάλης Εκκλησίας Ιωάννης Συρόπουλος. Ο Συρόπουλος αναφέρει ο ίδιος ότι γεννήθηκε, ανατράφηκε και εκπαιδεύτηκε από άριστους γονείς και διδασκάλους της εκκλησίας. Συνόδευσε τον Πατριάρχη Ιωσήφ στην Ιταλία και πήρε ενεργό μέρος στην Σύνοδο της Φλωρεντίας. Υπέγραψε μεν την ενωτική διακήρυξη τον Ιούνιο του 1439 αλλά, όπως γράφει για όλους τους κληρικούς ""εν μυχοίς καρδίας στένοντες και δακρύοντες"», λόγω της πίεσης του αυτοκράτορα Ιωάννη Η' Παλαιολόγου. 

Μόλις επέστρεψε στην Κωνσταντινούπολη το φθινόπωρο του 1439, ανακάλεσε την υπογραφή του, όπως σχεδόν όλοι οι εκπρόσωποι της Εκκλησίας και συμπαραστάθηκε στους ηγέτες των ανθενωτικών Μάρκο Ευγενικό και μετά το 1445 Γεννάδιο Σχολάριο. Παραιτήθηκε από το αξίωμά του, αφού Πατριάρχης Κωνσταντινουπόλεως τοποθετήθηκε από τον αυτοκράτορα Ιωάννη ο ενωτικός Μητροπολίτης Κυζίκου Μητροφάνης.

Πότε πέθανε δεν είναι γνωστό. Ζούσε όμως το Νοέμβριο του 1452. Εικάζεται χωρίς να έχει αποδειχθεί ότι είναι το ίδιο πρόσωπο με τον Πατριάρχη Σωφρόνιο Α', που χειροτονήθηκε τον Αύγουστο του 1463 και παύθηκε από τα καθήκοντά τον Αύγουστο του 1464.
Ιβάν Κραμσκόι

Ο Ιβάν Κραμσκόι(Иван Николаевич Крамской, 8 Ιουνίου 1837 - 5 Απριλίου 1887) ήταν Ρώσος ζωγράφος και κριτικός της τέχνης, διανοούμενος ηγέτης του δημοκρατικού κινήματος (1860-1880) της ρωσικής τέχνης. Σπούδασε στην Ακαδημία Τεχνών της Αγίας Πετρούπολης αντιδρώντας στην ακαδημαϊκή τέχνη του προκαθορισμένου και κατευθυνομένου και ήταν εμπνευστής της «εξέγερσης των δεκατεσσάρων», η οποία κατέληξε στην αποβολή του από την Ακαδημία από την ομάδα των αποφοίτων του.
Μιχαήλ Παπαγεωργίου

Ο Μιχαήλ Παπαγεωργίου ήταν λόγιος δάσκαλος από τη Σιάτιστα. Δίδαξε τα παιδιά των ελλήνων στις παροικίες της κεντρικής Ευρώπη (σημερινή Ουγγαρία, Αυστρία, Βουλγαρία, Ρουμανία και Σερβία) το δεύτερο μισό του 18ου αιώνα. Συνέγραψε κι εξέδωσε το πρώτο έντυπο ελληνικό αλφαβητάριο με τίτλο Μέγα Αλφαβητάριον στη Βιέννη το 1771.
Χρήστος Χρηστοβασίλης

Ο Χρήστος Χρηστοβασίλης (Μικρό Σουλόπουλο Ιωαννίνων 12 Μαρτίου 1861 - Ιωάννινα 26 Αυγούστου 1937) υπήρξε συγγραφέας και δημοσιογράφος, εκπρόσωπος της ηρωικής και βουκολικής λογοτεχνίας και σημαντική μορφή της λογοτεχνίας της Ηπείρου κατά τα τέλη του 19ου και αρχές του 20ου αιώνα.
Κυβέρνηση Ελευθερίου Βενιζέλου 1932

Η Κυβέρνηση Ελευθερίου Βενιζέλου 1932 (Ιούνιος - Νοέμβριος 1932) ανέλαβε και πάλι μετά την παραίτηση της εξαήμερης Κυβέρνησης Παπαναστασίου. 

Ο Βενιζέλος ανέλαβε να οδηγήσει τη χώρα σε εκλογές. Με κύριο άξονα της προεκλογικής περιόδου το ζήτημα του «Πολιτειακού» (που, όπως υποστήριζε ο Βενιζέλος, δεν είχε λυθεί, αφού το Λαϊκό Κόμμα καιροφυλακτούσε για την ανατροπή της αβασίλευτης Δημοκρατίας), οι στρατιωτικοί ξαναβρήκαν την ευκαιρία να επέμβουν με την ανασύσταση του Στρατιωτικού Συνδέσμου. Η πόλωση μεταξύ των δυο πλευρών, οδήγησε σε εκλογές χωρίς την ανάδειξη νικητή. Ύστερα από ένα μήνα διαπραγματεύσεων μεταξύ των κομμάτων, ο συνασπισμός που δημιουργήθηκε με κέντρο το Λαϊκό Κόμμα ανέλαβε τη διακυβέρνηση της χώρας.
Βαλιδέ σουλτάνα

Βαλιδέ σουλτάνα (τουρκικά: والده سلطان, "Βαλιντέ σουλτάν", κυριολεκτικά «μητέρα σουλτάνου») ήταν τίτλος που διατηρούσε η μητέρα ενός εν ενεργεία σουλτάνου στην Οθωμανική Αυτοκρατορία. Ο τίτλος ορισμένες φορές μεταφράζεται ως «βασιλομήτωρ» και ορθότερα ως «σουλτανομήτωρ», έχοντας ιδιαιτερότητες σε σχέση με την αντίστοιχη θέση στο δυτικό κόσμο. 

Ο τίτλος χρησιμοποιήθηκε για πρώτη φορά τον 16ο αιώνα για την Αϊσέ Χαφσά Σουλτάν, σύζυγο του Σελίμ Α΄ και μητέρα του Σουλεϊμάν Α΄ του Μεγαλοπρεπούς. Το «βαλιδέ» προέρχεται από τα αραβικά: είναι θηλυκό του βαλίντ (= πατέρας). Πρώτη βαλιδέ σουλτάνα ήταν η Αϊσέ Χαφσά Σουλτάν και τελευταία η Ραχιμέ Πιριστού Σουλτάν. 

Η θέση ήταν ίσως η σημαντικότερη θέση στην Οθωμανική Αυτοκρατορία μετά τον ίδιο το σουλτάνο. Η βαλιδέ σουλτάν, ως μητέρα της «Αυτού Ιεράς Αυτοκρατορικής Μεγαλειότητος Σουλτάνου και Χαλίφη της Οθωμανικής Αυτοκρατορίας», τιτλοφορούνταν και «μητέρα πάντων των πιστών» (του Ισλάμ) ή και «μεγάλη κοινή μητέρα των πιστών» (στον σουλτάνο). Στην ιστορία της Οθωμανικής Αυτοκρατορίας υπήρξαν πολλές περιπτώσεις που οι βαλιδέ σουλτάνες δέσποζαν της βασιλείας των γιων τους. 

Συγκεκριμένα, κατά τη διάρκεια του 17ου αιώνα, σε μια περίοδο που είναι γνωστή ως «Σουλτανάτο των Γυναικών», μια σειρά από μη ικανούς ή ανήλικους σουλτάνους έθεσε τον ρόλο της βαλιδέ σουλτάν σε εξέχουσα πολιτική θέση. Ήταν οι μόνες γυναίκες της σουλτανικής αυλής που καταλάμβαναν ιδιαίτερες τιμητικές θέσεις σε διάφορες τελετές εκτός των θρησκευτικών.

Το Σουλτανάτο των Γυναικών ξεκίνησε με την Χουρέμ Σουλτάν, σύζυγο του Σουλεϊμάν Α΄ και μητέρα του Σελίμ Β΄, και συνεχίστηκε με την Νουρμπανού Σουλτάν. Η Νουρμπανού ήταν η ενετικής καταγωγής σύζυγος του Σελίμ Β΄, μητέρα του σουλτάνου Μουράτ Γ΄ της Οθωμανικής Αυτοκρατορίας και ντε φάκτο συμβασιλέας ως βαλιδέ κατά την περίοδο 1574-1583. Η Νουρμπανού ηγήθηκε του κράτους από κοινού με το μεγάλο βεζίρη Σοκολού Μεχμέτ Πασά, αποτελώντας την πρώτη βαλιδέ σουλτάν που συγκυβέρνησε με σουλτάνο κατά τη διάρκεια του Σουλτανάτου των Γυναικών. 

Η ισχυρότερη βαλιδέ σουλτάν στην ιστορία της Οθωμανικής Αυτοκρατορίας υπήρξε η ελληνικής καταγωγής Μαχπεϊκέρ Κιοσέμ Σουλτάν. 

Από τη στιγμή που οι γυναίκες του χαρεμιού ήταν σχεδόν πάντα σκλάβες, δεν παντρεύονταν ποτέ επίσημα τους σουλτάνους. Ωστόσο τα παιδιά τους εθεωρούντο πλήρως νόμιμα από τον ισλαμικό νόμο, εφόσον τα αναγνώριζε ο πατέρας.Οι βαλιδέ σουλτάνες ήταν, ιστορικά, κυρίως Χριστιανές και μερικές Εβραίες, που εξισλαμιζόταν μετά την αρπαγή τους.
Άρης Χριστοφέλλης

Ο Άρης Χριστοφέλλης είναι Έλληνας κοντρα-τενόρος.
Καρίμ Μπενζεμά

O Καρίμ Μπενζεμά ("Karim Mostafa Benzema", 19 Δεκεμβρίου 1987) είναι Γάλλος ποδοσφαιριστής.

Γεννήθηκε στη Λυών της Γαλλίας και έχει καταγωγή από την Αλγερία. Αγωνίζεται ως κεντρικός επιθετικός στη Ρεάλ Μαδρίτης και είναι διεθνής με την Εθνική ομάδα της Γαλλίας. Όταν ήταν 17 χρονών τότε το όνομα του μπήκε στη λίστα των καλύτερων παιχτών του κόσμου,ενώ τη σεζόν 2007-2008 ο Μπενζεμά αγωνιζόμενος στην Ολιμπίκ Λυών πέτυχε 31 γκολ.Μετά από αυτή τη χρονιά ο Μπενζεμά τον Ιούλιο του 2009 πήγε στη Ρεάλ Μαδρίτης με μεταγραφή 35 εκατομμύρια και συμβόλαιο 6 χρόνων.Την ίδια χρονιά πήγε στη Ρεάλ Μαδρίτης και ο Κριστιάνο Ρονάλντο. Ο Μπενζεμά έχει κατακτήσει πάνω από 1 τρόπαιο, μεταξύ των οποίων και ένα παγκόσμιο κύπελλο. Ο Μπενζεμά έμεινε εκτός Εθνικής Γαλλίας για περισσότερα από έξι χρόνια μετά την εμπλοκή του σε σκάνδαλο εκβιασμού το 2015. Η μεγάλη επιστροφή του στην Εθνική Γαλλίας ανακοινώθηκε τον Μάιο του 2021, όταν και συμπεριλήφθηκε στην αποστολή από τον ομοσπονδιακό προπονητή, Ντιντιέ Ντεσάμπ για το Euro 2020.
Μονή Βλατάδων

H Μονή Βλατάδων ή Βλαττάδων ή Βλατταίων, είναι μοναστήρι στην περιοχή της Άνω Πόλης της Θεσσαλονίκης, 80 περίπου μέτρα από τα τείχη του Επταπυργίου. Είναι το μοναδικό μοναστήρι της βυζαντινής περιόδου της πόλης που εξακολουθεί να λειτουργεί μέχρι σήμερα.
Φλόρενς Γκριν

Η Φλόρενς Γκριν ("Florence Beatrice Green", το γένος Πάτερσον, "Patterson", 19 Φεβρουαρίου 1901 - 4 Φεβρουαρίου 2012) ήταν η τελευταία εν ζωή γνωστή βετεράνος του Πρώτου Παγκοσμίου Πολέμου. Ήταν μέλος του Γυναικείου Σώματος της Βασιλικής Πολεμικής Αεροπορίας (RAF).
Ιζέο

Το Ιζέο (ιταλικά:Iseo – στην τοπική διάλεκτο Izé) είναι ιταλική πόλη 9.000 περίπου κατοίκων, που βρίσκεται στα βόρεια της χώρας, στην Λομβαρδία, στην επαρχία της Μπρέσια.
Είναι χτισμένη στην όχθη της λίμνης του Ιζέο, 20 χιλιόμετρα περίπου βόρεια της πόλης Μπρέσια, που είναι η πρωτεύουσα της ομώνυμης επαρχίας. Η οικονομία της πόλης και της ευρύτερης περιοχής βασίζεται κυρίως στον τουρισμό (το Ιζέο αποτελεί σημαντικό τουριστικό κέντρο) αλλά και στον αγροτικό τομέα (κυρίως στην παραγωγή κρασιού) καθώς και στη βιομηχανία και το εμπόριο. Στις νότιες όχθες της λίμνης βρίσκεται η προστατευόμενη περιοχή "Torbiere del Sebino". Από το Ιζέο περνά η σιδηροδρομική γραμμή Μπρέσια-Ιζέο-Έντολο.

Στην περιοχή κυριάρχησε η ισχυρή οικογένεια των "Oldofredi", που ήταν απόγονοι της οικογένειας των "Isei", οι οποίοι μαζί με την οικογένεια των "Sozzi", είχαν παλαιότερα την κυριαρχία στην περιοχή. Τον 11ο αιώνα χτίστηκε στο Ιζέο ένα κάστρο, που είναι γνωστό ως κάστρο των Oldofredi, και το οποίο κάηκε από τον Μπαρμπαρόσσα στη διάρκεια των πολέμων που έκανε κατά των ιταλικών πόλεων. Από τα μέσα του 15ου αιώνα, και αφού η περιοχή είχε κατακτηθεί από τον στρατό της πόλης Carmagnola για λογαριασμό της Δημοκρατίας της Βενετίας, χρησιμοποιήθηκε από την τελευταία ως έδρα της στρατιωτικής φρουράς και το 1580 παραχωρήθηκε στην πόλη που με τη σειρά της το παραχώρησε στο τάγμα των Αδερφών Καπουτσίνων οι οποίοι το μετέτρεψαν σε μοναστήρι. Μετά από τους Ναπολεόντιους Πολέμους, στη διάρκεια των οποίων κατασχέθηκαν τα περιουσιακά στοιχεία του μοναστηριού, εγκαταλείφθηκε στη φθορά. Σήμερα, ύστερα από την ανακαίνισή του, στεγάζει τη δημοτική βιβλιοθήκη και αποτελεί ένα από τα αξιοθέατα της περιοχής.

Στην πλατεία του Sagrato είναι χτισμένη η εκκλησία του Αγίου Ιωάννη του Βαπτιστή, το Oratorio των Disciplini και η Pieve di Sant'Andrea στο εσωτερικό της οποίας μπορεί να δει κανείς ένα un olio su tela του Φραντσέσκο Χαγιέζ (Francesco Hayez) που αναπαριστά τον Αρχάγγελο Μιχαήλ να σκοτώνει το δράκο (1839).

Προστάτης άγιος του Ιζέο είναι ο Άγιος Vigilio di Trento.

Από το Ιζέο ήταν τα αδέρφια Σίλβιο και Κάρλο Μπονάρντι (Silvio e Carlo Bonardi) που πήραν μέρος στον αγώνα για την ενοποίηση της Ιταλίας (Risorgimento).
Ευγένιος Πατέρας

Ο Μητροπολίτης Σερβίων και Κοζάνης Ευγένιος Πατέρας γεννήθηκε στα Σέρβια το 1808 εκ πατρός Κωνσταντίνου Πατέρα και μητρός Βασιλικής. Ορφάνεψε νωρίς και τον πήρε στην προστασία του ο επίσκοπος Βενιαμίν Καρίπογλου. Διετέλεσε Επίσκοπος και αργότερα Μητροπολίτης Σερβίων και Κοζάνης από το 1849 έως το 1882. Υπήρξε ο πρώτος Μητροπολίτης κατά την αναβάθμιση της Επισκοπής Σερβίων και Κοζάνης σε Μητρόπολη το 1882 με πρά­ξη του Οι­κου­με­νι­κού Πα­τρι­αρ­χεί­ου υ­πό τον Οι­κου­με­νι­κό Πα­τριά­ρχη Ιωακείμ Γ΄, η οποία υ­πή­χθη πλέ­ον α­πευ­θεί­ας στο Οι­κου­με­νι­κό Πα­τρι­αρ­χεί­ο. Διακρίθηκε ως αξιόλογος ιεράρχης με ιεραποστολικό ζήλο και δράση, ο οποίος βοήθησε στη διάδοση των γραμμάτων στην ευρύτερη περιοχή της Κοζάνης.

Η εποχή στην οποία έδρασε ο Μητροπολίτης υπήρξε μια εποχή δύσκολη για τον Ελληνισμό της περιοχής. Χαρακτηριστικό είναι το γεγονός ότι ο Ευγένιος αναφέρει για τους Έλληνες της Κοζάνης ότι «οικούν ως πρόβατα εν μέσω λύκων», αφού οι συνεχείς εγκαταστάσεις των άγριων Κονιάρηδων Τούρκων (από το Ικόνιο της Μικράς Ασίας) στις γύρω εύφορες περιοχές, ανάγκαζαν τους Έλληνες να καταφεύγουν στην Κοζάνη η οποία αποτελούσε μια νησίδα ελληνισμού μέσα στην τουρκοκρατούμενη Μακεδονία.
Γαλαξίας του Γλύπτη

Ο Γαλαξίας του Γλύπτη (γνωστός και ως NGC 253) είναι ένας αστρογόνος ραβδωτός σπειροειδής γαλαξίας σε απόσταση περίπου 11,5 εκατομμυρίων ετών φωτός στον αστερισμό Γλύπτη. Είναι ένας από τους φωτεινότερους γαλαξίες όπως φαίνονται από τη Γη και ο λαμπρότερος γαλαξίας στη ομάδα του Γλύπτη.
PokerStars

Το PokerStars προσφέρει ένα λογισμικό, το οποίο ο παίκτης μπορεί να κατεβάσει στον υπολογιστή του και να ξεκινήσει να παίζει πόκερ και τις παραλαγές του όπως τα: Texas Holdem , Omaha, Omaha Hi/Lo (8 or Better), Stud, Stud Hi/Lo (8 or Better), Razz, Five-Card Draw, Deuce to Seven Triple Draw, Deuce to Seven Single Draw και Badugi. HORSE, HOSE, Mixed Hold'em, Mixed Omaha Hi/Lo, Triple Stud and 8-Game. Αυτό το λογισμικό είναι διαθέσιμο για υπολογιστές με Windows και Macintosh.
Μίχαελ Πρετόριους

Ο Μίχαελ Πρετόριους (γερμανικά: Michael Praetorius, πιθανώς 15 Φεβρουαρίου 1571 – 15 Φεβρουαρίου 1621) ήταν Γερμανός συνθέτης, θεωρητικός της μουσικής και οργανίστας. Θεωρείται από τους πιο παραγωγικούς συνθέτες της γενιάς του, κυριώς όσον αφορά σε προτεσταντικούς ύμνους, αλλά και με ευρεία γκάμα συνθέσεων. Το θεωρητικό του έργο «Μουσικό Σύνταγμα» ("Syntagma Musicum") είναι από τα πιο σημαντικά του είδους του.
SEAT Exeo

Το SEAT Exeo ήταν ένα μεσαίο αυτοκίνητο που παρήχθη από την ισπανική αυτοκινητοβιομηχανία SEAT, από τον Δεκέμβριο του 2008 έως τον Μάιο του 2013. Το μοντέλο ανήκε στην κατηγορία των μεσαίων οικογενειακών αυτοκινήτων, γνωστή και ως κατηγορία D, ενώ ήταν και η ναυαρχίδα της ισπανικής εταιρείας. Η ονομασία "Exeo" προέρχεται από την λατινική λέξη "exire", που σημαίνει «"προχωρώ παραπέρα"». Η σεντάν έκδοση του Exeo αντικαταστάθηκε από το SEAT Toledo και η station wagon από το SEAT León ST.
Ημιεπίπεδο

μικρογραφία|Η κόκκινη ευθεία χωρίζει το επίπεδο σε δύο ημιεπίπεδα. Τα δύο σημεία βρίσκονται σε διαφορετικά μέρη του επιπέδου.

Ημιεπίπεδο ονομάζεται το σύνολο των σημείων ενός επιπέδου, διχοτομημένου από μία ευθεία, που βρίσκονται στο ένα από τα δύο μέρη του.

Η εξίσωση του ημιεπιπέδου είναι ίδια με την εξίσωση της ευθείας, με τη μόνη διαφορά ότι αντί για ισότητα, το ημιεπίπεδο περιγράφεται από ανισότητα. Για αυτό το λόγο χρησιμοιείται κυρίως στο γραμμικό προγραμματισμό.

Κατηγορία:Ευκλείδεια Γεωμετρία
Ηλιοειδή άτομα

Ηλιοειδή άτομα (ή αλλιώς ηλιοειδή συστήματα) ονομάζονται τα άτομα εκείνα που αποτελούνται από πυρήνα φορτίου Ζe (όπου Ζ≥2 ο ατομικός αριθμός και e το στοιχειώδες φορτίο) και δύο ηλεκτρόνια που περιφέρονται γύρω από αυτόν. Παραδείγματα ηλιοειδών ατόμων αποτελούν τα ιόντα Li+, Be++ και Β+++.

Στα συστήματα ηλιοειδών ατόμων κεντρικό ρόλο παίζει η απαγορευτική αρχή του Πάουλι.
Ζήσης Σωτηρίου

Ο Σερβιώτης Ζήσης Σωτηρίου, κάτοικος Πέστης Ουγγαρίας, ήταν από τους πρώτους Έλληνες που κατέβηκαν στην Ελλάδα για να αγωνιστούν για την ανεξαρτησία της πατρίδας. Ήταν γιος του κλεφταρματωλού των Σερβίων, καπετάν Σωτήρη. Συμπολέμησε με τον Εμμανουήλ Παπά στην εξέγερση της Χαλκιδικής, όπως και σε πολλές άλλες μάχες στην Πελοπόννησο και Στερεά Ελλάδα. Πρo της καθόδου του στην επαναστατημένη Ελλάδα ντύθηκε την ελληνική ενδυμασία και μετέβη έφιππος στην πλατεία της Πέστης. Εκεί εν μέσω πολλού πλήθους Ελλήνων και Ούγγρων έστησε ομοίωμα Τούρκου και το πυρπόλησε κάτω από τις επευφημίες του πλήθους.

left|thumb|200px|Ζήσης Σωτηρίου

Από το 1830 και μέχρι το θάνατό του, πήρε μέρος στα περισσότερα επαναστατικά κινήματα στον «ελλαδικό» χώρο και στο εξωτερικό. Κατατάχθηκε στους γαριβαλδινούς και πήγε στην Ιταλία ως εθελοντής για να πολεμήσει εναντίον των αυστριακών στρατευμάτων κατοχής μαζί με τους Ηλία Στέκουλη, Σπυρίδωνα Σασσέλα, Αλέξανδρο Δόσιο, Νικόλαο Μακρή, Νικόλαο Σμολένσκη κ.α.. Υπήρξε συγγραφέας δεκάδων επαναστατικών προκηρύξεων, καθώς επίσης και της πρώτης προκήρυξης της ομάδας των εθελοντών του γαριβαλδινού στρατού, που κυκλοφόρησε στις 8 Ιουνίου 1859

Με την ανακήρυξη του ανεξάρτητου Ελληνικού κράτους, δούλεψε σαν αρχαιοφύλακας στο Μουσείο της Ακρόπολης. Σε άρθρο της εφημερίδας «Ελευθεροτυπία» αναφέρεται η μεγάλη του ανιδιοτέλεια και αγάπη για την πατρίδα: "Ήταν ένας άνθρωπος του μόχθου, ένας πατριώτης, ανιδιοτελής, γεμάτος ζήλο, ο οποίος όταν προτάθηκε για παράσημο και αύξηση μισθού για τις υπηρεσίες που προσέφερε, αρνήθηκε και τα δύο, δηλώνοντας πως «ποτέ πώποτε δεν εζήτησα ούτε αμοιβήν τινά, ούτε αύξησιν της μισθοδοσίας μου, αν, δε, εκπληρώ το καθήκον μου πιστώς και τιμίως, τούτο το πράττω σύμφωνα με τας αρχάς μου και με τον όρκον, τον οποίο έδωσα εις την πατρίδα...»".
Χρήστος Ζαμπούνης

Ο Χρήστος Ζαμπούνης γεννήθηκε στις 3 Δεκεμβρίου του 1960 στη Θεσσαλονίκη. Γονείς του είναι ο Κωνσταντίνος Ζαμπούνης και η Ευτέρπη Ζαμπούνη-Καραγεωργίου. Ο πατέρας του ήταν γνωστός γιατρός (καρδιολόγος) στη Βέροια και διετέλεσε Δήμαρχος Βέροιας στα τέλη της δεκαετίας του '70 και στις αρχές της δεκαετίας του '80, ως επικεφαλής της "«Δημοκρατικής Συνεργασίας»" (ΠΑΣΟΚ, ΚΚΕ, ΚΚΕ Εσωτερικού) ενώ ο παππούς του αλλά και ο προπάππος του ήταν Δήμαρχοι Πολύγυρου Χαλκιδικής.
ΚΑΦ Σούπερ Καπ

Το ΚΑΦ Σούπερ Καπ (αγγλικά: "CAF Super Cup") είναι διεθνής ποδοσφαιρική διοργάνωση που διοργανώνεται κάθε χρόνο από την Αφρικανική Συνομοσπονδία Ποδοσφαίρου (αγγλικά: Confederation of African Football, CAF) και συμμετέχουν σε αυτό ο νικητής του Κυπέλλου Πρωταθλητριών και του Κυπέλλου Συνομοσπονδιών της CAF κάθε χρονιάς.
Σφαγή του Μαρτζαμπόττο

thumb|Τα ερείπια της εκκλησίας του Σαν Μαρτίνο στο Monte Sole
Στα τέλη Σεπτεμβρίου-αρχές Οκτωβρίου του 1944 τα ναζιστικά στρατεύματα στην Ιταλία, στα πλαίσια της στρατιωτικής επιχείρησης για τη διάλυση της "Ταξιαρχίας Κόκκινο Αστέρι" ("Brigata partigiana Stella Rossa"), που δρούσε στην ευρύτερη περιοχή του Μόντε Σόλε στην επαρχία της Μπολόνια, στην περιφέρεια της Εμίλια Ρομάνια, δολοφόνησαν περίπου 770 κατοίκους της περιοχής. Το έγκλημα αυτό είναι γνωστό ως Σφαγή του Μαρτζαμπόττο ή Σφαγή του Μόντε Σόλε (Strage di Marzabotto ή L'eccidio di Monte Sole).
Φλέρυ Νταντωνάκη

Η Φλέρυ Νταντωνάκη (πραγματικό όνομα: Ελευθερία Παπαδαντωνάκη, 11 Μαΐου 1937 - 18 Ιουλίου 1998) ήταν Ελληνίδα τραγουδίστρια, γνωστή για τη συνεργασία της με τον Μάνο Χατζιδάκι και την ερμηνεία της στο δίσκο του "Ο Μεγάλος Ερωτικός".
Μπέρι ΦΚ

Η Μπέρι ΦΚ (αγγλικά: "Bury F.C.") είναι αγγλικός επαγγελματικός ποδοσφαιρικός σύλλογος που εδρεύει στην πόλη του Μπέρι στο ευρύτερο Μάντσεστερ. Η ομάδα στους εντός έδρας αγώνες αγωνίζεται στο γήπεδο Γκιγκ Λέιν, χωρητικότητας 11.840 θεατών.
Στάμφορντ Μπριτζ

To Στάμφορντ Μπριτζ (αγγλικά: "Stamford Bridge") είναι ποδοσφαιρικό γήπεδο που βρίσκεται στην περιοχή Φούλαμ της πόλης του Λονδίνου στην Αγγλία. Το γήπεδο είναι η έδρα της ποδοσφαιρικής ομάδας της Τσέλσι. Η χωρητικότητα του είναι 41.663 θεατές.
Αλεσσάντρια

Η Αλεσσάντρια (ιταλικά: "Alessandria", ) είναι πόλη της Ιταλίας, στην περιφέρεια του Πεδεμοντίου, έδρα της ομώνυμης επαρχίας, σε απόσταση 35 χμ. από το Άστι και 90 χμ. από το Τορίνο.
Γουόντερερς ΦΚ

Η Γουόντερερς ΦΚ (αγγλικά: "Wanderers F.C.") είναι ερασιτεχνική ποδοσφαιρική ομάδα με έδρα το Λονδίνο. Ιδρύθηκε το 1859 ως "Φόρεστ ΦΚ" (Forest Football Club) και μετονομάστηκε σε "Γουόντερερς ΦΚ" το 1864. Η νέα ομάδα διεξάγει τους εντός έδρας αγώνες της στο Πρινς Τζορτζ Πλέινγκ Φιλντς.
Άλις Πάσκους

Η Άλις Πάσκους (αγγλ. Alice Pashkus, 1911-1972) ήταν Γερμανίδα βιολονίστα, απόφοιτος της Κρατικής Ακαδημίας Μουσικής της Βιέννης και παιδαγωγός του βιολιού και του πιάνου. Σε συνεργασία με τον -επίσης βιολονίστα και παιδαγωγό- σύζυγό της Τέοντορ (γερμ. Theodor Paschkusz, αγγλ. Theodore Pashkus, 1905-1970) προχώρησαν σε ριζική ανανέωση της παιδαγωγικής του βιολιού, λαμβάνοντας υπόψη τη σοβαρή μελέτη της φυσιολογίας του ανθρώπινου χεριού (ώμος, βραχίονας, αντιβράχιο, αγκώνας, δάχτυλα), καθώς και την πρωτοποριακή μέθοδο του Έλληνα βιολονίστα Δημήτριου Κωνσταντίνου Δούνη (1886-1954), καταλήγοντας στο συμπέρασμα ότι ο καλύτερος τρόπος λειτουργίας τους είναι αυτός που υπακούει στους νόμους της φύσης: οικονομία κινήσεων, χρήση των απολύτως απαραίτητων μυών, χαλάρωση κ.ά. Το 1955 οι Πάσκους εξέδωσαν στη Remington Records, το "Young Violinist's Practice Guide", μια σημαντική μέθοδο εκμάθησης του βιολιού για αρχάριους, στην οποία μέσα από ασκήσεις βασισμένες σε έργα του ρεπερτορίου του βιολιού, καθώς και τους δίσκους βινυλίου που συνόδευαν τα βιβλία της έκδοσης, επιδιώκεται το μέγιστο αποτέλεσμα με τη λιγότερη δυνατή σωματική προσπάθεια εκ μέρους του μαθητή, χάρη στη χρήση των φυσικών νόμων που αφορούν τη φυσιολογία και την ανατομία και οι οποίοι επηρεάζουν άμεσα την κινησιολογία και κατ' επέκταση διευκολύνουν την έκφραση. 

Η Πάσκους γνώρισε από κοντά, συνεργάστηκε και σε ορισμένες περιπτώσεις δέθηκε με φιλία με μεγάλες φυσιογνωμίες της μουσικής (Φούρτβενγκλερ, Ρούμπινσταϊν, Χόροβιτς, Λονγκ, Τιμπώ), των οποίων τη φυσιολογία, κινησιολογία και ερμηνεία μελέτησε, βγάζοντας έτσι πολύτιμα συμπεράσματα, τα οποία χρησιμοποίησε στην παιδαγωγική της. 

Η Πάσκους υπήρξε καλλιτεχνική σύμβουλος του βιολονίστα Γεχούντι Μενουχίν (με τον οποίο και πραγματοποίησε αρκετές περιοδείες στις Η.Π.Α.), του αρχιμουσικού Σαρλ Μυνχ (και Μουνχ, Charles Münch/Munch) κ.ά. Μαθητές της υπήρξαν οι βιολονίστες Ivry Gitlis, Ossy Renardy, Michele Auclair, Thomas Christian, Anna Bonomelli, Gilopez Kabayao, Franco Gulli, οι Έλληνες Τάκης Κτεναβέας και Χρήστος Κωνσταντάκος, αλλά και πιανίστες όπως οι Gladys Stein, Gamby Buckner και οι Έλληνες Γιώργος Χατζηνίκος, Ρίτα Βούρτση, Νέλλη Σεμιτέκολο, οι οποίοι ακολούθησαν το παράδειγμα του Γιώργου Μάνεση, του πρώτου Έλληνα πιανίστα που δέχτηκε τη διδασκαλία της και μάλιστα επί μακρόν (1959-1972). Η Άλις Πάσκους, με τον σύζυγό της, μοίραζαν το χρόνο της μεταξύ Η.Π.Α. (Νέα Υόρκη), Παρισιού, Βιέννης και Σάλτσμπουργκ, ενώ δίδαξε στο ωδείο του Peabody Institute (Βαλτιμόρη, Η.Π.Α.), στην Ecole Marguerite Long - Jacques Thibaud (Παρίσι), στην Academia Chigiana (Σιένα, Ιταλία), καθώς και στη Βιέννη, όπου και πέθανε τον Φεβρουάριο του 1972 από καρκίνο.
Axel Springer SE

Η Axel Springer AG - σήμερα αναφερόμενη ως Axel Springer SE - είναι εκδοτικός οίκος από την Γερμανία που εκδίδει εφημερίδες και περιοδικά, μεταξύ των οποίων οι εφημερίδες Bild και Die Welt. 

Ο εκδοτικός οίκος ιδρύθηκε το 1946 από τον Axel Springer και είναι στο χρηματιστηριακό δείκτη MDΑΧ του Χρηματιστηρίου Φρανκφούρτης.

Ο διευθυντής της Bild, Kai Diekmann είναι και μέλος του εκτελεστικού γραφείου της Χουριέτ
Τόμας Κουν

Ο Τόμας Κουν ("Thomas Kuhn"), ήταν επιστήμονας ο οποίος με το έργο του επηρέασε την επιστημολογία του 20ού αιώνα. Γεννήθηκε στο Οχάιο των ΗΠΑ το 1922 και πέθανε το 1996 στη Μασαχουσέτη. Σπούδασε στο τμήμα φυσικής του Πανεπιστημίου Χάρβαρντ, συνέχισε τις μεταπτυχιακές του σπουδές και το 1946 ολοκλήρωσε το διδακτορικό του στην κβαντική φυσική.
Boeing AH-64 Apache

Το Boeing AH-64 Apache (ελληνικά: "Μπόινγκ ΑΗ-64 Απάτσι") είναι επιθετικό ελικόπτερο στρατιωτικής χρήσης, που αρχικά κατασκευαζόταν από την McDonnell Douglas.
Πρώτη φορά πέταξε στις 30 Σεπτεμβρίου 1975.
Michael Jackson's Vision

Το Michael Jackson's Vision είναι ένα deluxe DVD box set που κυκλοφόρησε στις 22 Νοεμβρίου 2010. Περιέχει 3 DVDs, με διάρκεια 4.5 ώρες και 42 βίντεο τραγουδιών του Μάικλ Τζάκσον. Ο Μάικλ παραπέμπει σε κάθε παραγωγή του ως «μια ταινία μικρού μήκους» αντί σε μουσικό βίντεο. Σύμφωνα με δήλωση από τους παραγωγούς, το βίντεο αναγνωρίζει «τις πρωτοποριακές ταινίες μικρού μήκους του Τζάκσον που μετέτρεψαν τη μουσική βιομηχανία με διαχρονικά, ποπ κλασσικά». Το "Michael Jackson's Vision" περιέχει τις ολοκληρωμένες εκδοχές των βίντεο για τα "Thriller" και "Black or White" (με διευθυντή τον Τζων Λάντις) καθώς και τη κλασσική εκδοχή του βίντεο για το "Bad" (με διευθυντή τον Μάρτιν Σκόρσες). Επίσης υπάρχουν βίντεο με συνεργασίες του Τζάκσον με διάφορους διευθυντές ταινιών όπως Τζων Σίνγκλτον, Σπάικ Λι και Ντέιβιντ Φίντσερ, καθώς και το βίντεο για το "Ghosts", συνεργασία του Τζάκσον με τον θρύλο των ειδικών εφέ, Σταν Βίνστον. Το "Michael Jackson's Vision" είναι διαθέσιμο σε περιορισμένη έκδοση deluxe boxed set με βιβλίο 60 σελίδων που περιέχει προσωπικές φωτογραφίες του Μάικλ.

Δέκα μουσικά βίντεο δεν κυκλοφόρησαν νωρίτερα, όπως το "One More Chance", συμπεριλαμβάνονται στο άλμπουμ. Επίσης κυκλοφόρησε στα iTunes Store και έχει iTunes LP. Τα βίντεο για τα "Smooth Criminal", "Speed Demon", "Come Together" και "Leave Me Alone" έρχονται από τη ταινία "Moonwalker" (1988). Το μέρος για το "Smooth Criminal" διαρκεί 40 λεπτά αλλά στο άλμπουμ διαθέτει μόνο 10 λεπτά τραγουδιού και χορού. Το βίντεο για το "Another Part of Me" έρχεται από το "Bad World Tour", ενώ το βίντεο για το "Will You Be There" έρχεται από το "Dangerous World Tour".
Καρδιολογία

Καρδιολογία (από την ελληνική λέξη "" και την κατάληξη "") είναι ιατρική ειδικότητα που ασχολείται με τις παθήσεις της ανθρώπινης καρδιάς.

Ο τομέας περιλαμβάνει τη διάγνωση και τη θεραπεία των συγγενών ανωμαλιών της καρδιάς, της στεφανιαίας νόσου, της καρδιακής ανεπάρκειας, της βαλβιδικής καρδιακής νόσου και της ηλεκτροφυσιολογίας της καρδιάς.

Οι γιατροί που ειδικεύονται σε αυτόν τον τομέα της ιατρικής ονομάζονται καρδιολόγοι και δεν πρέπει να συγχέονται με τους καρδιοχειρουργούς, οι οποίοι είναι οι χειρουργοί που εκτελούν καρδιοχειρουργικές επεμβάσεις.
Lotus Elise

Η Lotus Elise είναι ένα διθέσιο πισωκίνητο σπορ αυτοκίνητο, το οποίο σχεδιάστηκε από τη βρετανική εταιρεία σπορ αυτοκινήτων Lotus Cars στις αρχές του 1994 και παρουσιάστηκε για πρώτη φορά στο κοινό στο Σαλόνι Αυτοκινήτου της Φρανκφούρτης τον Σεπτέμβριο του 1995, αν και λανσαρίστηκε στην αγορά μόλις τον Σεπτέμβριο του 1996. Από τον Οκτώβριο του 2000 βρίσκεται στη δεύτερη γενιά της, η οποία υπέστη μια έντονη ανανέωση τον Φεβρουάριο του 2010 και μπήκε στην παραγωγή τον Μάρτιο, ως η τρίτη γενιά της.

Η εισαγωγή της Elise σηματοδότησε μια ιστορική επιστροφή της Lotus στα παραδοσιακά της ελαφρά σπορ αυτοκίνητα απλής κατασκευής, μετά από αρκετά χρόνια παραγωγής της ολοένα και βαρύτερης και πολυτελέστερης Lotus Esprit, η οποία είχε πλέον εξελιχθεί σε σπορ υπεραυτοκίνητο (supercar).
Ορλάντο Γκίμπονς

Ο Ορλάντο Γκίμπονς (αγγλ. Orlando Gibbons, 1583 - 5 Ιουνίου 1625) ήταν σημαντικός Άγγλος συνθέτης της Αναγέννησης, ειδικότερα δε της ύστερης περιόδου των Τυδώρ και της πρώιμης Ιακωβιανής εποχής. Στις μέρες του υπήρξε κορυφαίος συνθέτης της Αγγλίας καθώς και σπουδαίος οργανίστας και εκτελεστής στο βιργινάλι.
Καίσαρ Σάμιος

Ο Καίσαρ Σάμιος ήταν ελληνικής καταγωγής ιατρός, ο οποίος άκμασε περί τα τέλη του 16ου αιώνα.

Δεν είναι γνωστό πού και πότε γεννήθηκε ο Σάμιος, αλλά το έτος 1588 τον βρίσκουμε καθηγητή στο Πανεπιστήμιο της Φερράρα, πόλης της Ιταλίας, από το οποίο είχε λάβει και το πτυχίο της ιατρικής. Ο Σάμιος υπήρξε μαθητής του Αντιμάχου και συμφοιτητής του Μιχαήλ Ερμόδωρου-Ληστάρχου. Ο Ιωάννης Ζυγομαλάς αποκαλεί τον Σάμιο "«ιατρόν σοφώτατον»".
Αίλιος Ηρωδιανός

Ο Αίλιος Ηρωδιανός (2ος αιώνας μ.Χ.) ήταν αρχαίος Έλληνας γραμματικός από την Αλεξάνδρεια της Αιγύπτου.
Μάριο Ντράγκι

Ο Μάριο Ντράγκι ("Mario Draghi", Ρώμη, 3 Σεπτεμβρίου 1947) είναι Ιταλός οικονομολόγος και τραπεζικός, που υπηρετεί ως Πρωθυπουργός της Ιταλικής Δημοκρατίας από τις 13 Φεβρουαρίου του 2021. 

Από τον Ιανουάριο του 2006 έως τον Οκτώβριο του 2011 διετέλεσε Διοικητής της Κεντρικής Τράπεζας της Ιταλίας και από το 2011 έως το 2019 Πρόεδρος της Ευρωπαϊκής Κεντρικής Τράπεζας, διαδεχόμενος τον Ζαν-Κλωντ Τρισέ.

Συμπεριλήφθηκε στη λίστα που εξέδωσε το περιοδικό "Time" για τα "«Πρόσωπα με τη Μεγαλύτερη Επιρροή Παγκοσμίως»" για το έτος 2012.
Σπυρίδων Αλταβίλας

Ο Σπυρίδων Αλταβίλας, ή και Αλταβίλλας (βλ. "Λίμπρο ντ' Όρο") (... - 1658) ήταν Έλληνας ιατρός.

Ο Αλταβίλας γεννήθηκε στην Κέρκυρα στις αρχές του 17ου αιώνα και σπούδασε ιατρική στην Ιταλία. Μετά τις σπουδές του εγκαταστάθηκε στη γενέτειρά του, όπου άσκησε την ιατρική με μεγάλη επιτυχία. Επίσης, διακρίθηκε ως κοινωνικός παράγοντας της νήσου. Προς το τέλος της ζωής του διετέλεσε μέλος της «Ακαδημίας των Εξασφαλισμένων», η οποία ιδρύθηκε το 1656.

Ο Αλταβίλας χάθηκε πρόωρα: σκοτώθηκε κατά τραγικό τρόπο το έτος 1658 από έκρηξη αποθήκης πυρομαχικών στην Κέρκυρα.
Ρένα Πασχαλίδου

Η Ρένα Πασχαλίδου (1911 - 1979) ήταν Ελληνίδα ηθοποιός. Το πραγματικό της όνομα ήταν Βαρβάρα. Καθιερώθηκε σε ρόλους καρατερίστας κυρίως σε κωμωδίες του ελληνικού κινηματογράφου. Έκανε δύο γάμους, αρχικά με τον ηθοποιό Δ. Ρουγγέρη και εν συνεχεία με τον ηθοποιό Νίκο Πασχαλίδη. Πέθανε στην Αθήνα.
Μιλένιουμ Στέιντιουμ

To Μιλένιουμ Στέιντιουμ (ουαλικά: "Stadiwm y Mileniwm", αγγλικά: "Millenium Stadium") είναι το εθνικό στάδιο της Ουαλίας, το οποίο βρίσκεται στην πρωτεύουσα Κάρντιφ. Αποτελεί έδρα των εθνικών ομάδων ράγκμπι και ποδοσφαίρου της χώρας, όπως και χώρο διοργάνωσης συναυλιών, της ειδικής υπερδιαδρομής του Ράλι Ουαλίας κ.ά. Υπήρξε επίσης το γήπεδο όπου διεξαγόταν ο τελικός του κυπέλλου Αγγλίας το διάστημα 2001-2006 και του Λιγκ Καπ Αγγλίας το 2001-2007, όσο ανακατασκευαζόταν το Στάδιο Γουέμπλεϊ. Η ανέγερσή του κόστισε 121 εκατομμύρια αγγλικές λίρες, εγκαινιάστηκε στις 26 Ιουνίου 1999 και η χωρητικότητα του ανέρχεται σε 74.500 θεατές.
Νίκολας Κόναρντ

Ο Νίκολας Κόναρντ (αγγλικά: "Nicholas John Conard"), γεννημένος στις 23 Ιουλίου 1961 στο Σινσινάτι του Οχάιο, είναι Αμερικάνος και Γερμανός αρχαιολόγος. Έγινε γνωστός για την ανακάλυψη της Αφροδίτης του Χόλε Φελς, του προϊστορικού αγαλματιδίου, το οποίο είναι το αρχαιότερο αγαλματίδιο που κατασκεύασαν άνθρωποι.
Ύψωνας

Ο Ύψωνας είναι δήμος της επαρχίας Λεμεσού στην Κύπρο. Αποτελεί ένα από τους έξι δήμους της μείζονος Λεμεσού.
Νικόλαος Κεραμεύς

Ο Νικόλαος Κεραμεύς ήταν επιφανής ιατροφιλόσοφος του 17ου αιώνα. Γεννήθηκε στα Ιωάννινα στα τέλη του 16ου ή τις αρχές του 17ου αιώνα. Σπούδασε φιλοσοφία, ιατρική και θεολογία πιθανώς στην Ιατροφιλοσοφική Σχολή της Πάδοβας στην Ιταλία. Μετά τις σπουδές του εγκαταστάθηκε στη Βενετία και στη συνέχεια στις Παραδουνάβιες Ηγεμονίες. Στο Ιάσιο δίδαξε ιατρική και την ελληνική γλώσσα. Απεβίωσε στο Ιάσιο το 1663 και ενταφιάστηκε στη Μονή των Αγίων Αποστόλων Cetatuia, στην οποία άφησε και την αξιόλογη βιβλιοθήκη του.
Ο λύκος και τα επτά κατσικάκια

«Ο λύκος και τα επτά κατσικάκια» αποτελεί ένα από τα γνωστότερα παραμύθια με ζώα των αδερφών Γκριμ.
Βησσαρίων Μακρής

Ο Βησσαρίων Μακρής ( περ. 1635 - 1699 ) ήταν Έλληνας λόγιος και ιερομόναχος του 17ου αιώνα.
Ιερεμίας Κακαβέλας

Ο Ιερεμίας Κακαβέλας ή Ιερεμίας Κακαβέλης ήταν Έλληνας λόγιος του 17ου αιώνα.

Γεννήθηκε στην Κρήτη όπου και έμαθε γράμματα. Έγινε μοναχός και πήγε στην Μικρά Ασία. Για να συνεχίσει τις σπουδές του πήγε στην Λειψία της Γερμανίας. Σπούδασε φιλοσοφία και θεολογία και ήταν δεινός κήρυκας του ιερού λόγου. Μετά από την Λειψία πήγε στην Βιέννη, όπου το 1670 υπέγραψε μια επιστολή του ως «Ιερεμίας ο Έλλην διδάσκαλος της Ανατολικής εκκλησίας». Επέστρεψε στην Ανατολή και πήγε στο Ιάσιο και διορίστηκε καθηγητής της Αυθεντικής Ακαδημίας, και με αυτή τη θέση μνημονεύεται ως το 1698. Σύμφωνα με τον Δημήτριο Μοσχοπολίτη ήταν ειδήμων της ελληνικής, λατινικής, εβραϊκής και ιταλικής γλώσσας.
Aston Martin Rapide

Η Aston Martin Rapide ήταν ένα μεγάλο υπερπολυτελές 5-πορτο liftback σπορ αυτοκίνητο της κατηγορίας F, που παρήχθη από τη βρετανική εταιρεία σπορ αυτοκινήτων Aston Martin, από τον Μάιο του 2010 έως το 2020. Αντικαταστάθηκε από την Aston Martin DBX, που μπήκε στην παραγωγή στις 9 Ιουλίου 2020 και είναι το πρώτο SUV στην ιστορία της εταιρείας.
Αγορά Μοδιάνο

Η Αγορά Μοδιάνο ή Στοά Μοδιάνο, επίσημα Κεντρική Αγορά Τροφίμων ή Κεντρική Στοά Τροφίμων, είναι σκεπαστή αγορά στο κέντρο της Θεσσαλονίκης. Το κτήριο της αγοράς κατασκευάστηκε από τον αρχιτέκτονα J. Oliphant και τον μηχανικό και κύριο του έργου Ελί Μοδιάνο. Η κατασκευή της αγοράς ξεκίνησε το 1922, αποπερατώθηκε το 1925 κι εγκαινιάστηκε το 1930. Χτίστηκε στην περιοχή της πυρίκαυστης ζώνης, περιοχή που καταστράφηκε από την πυρκαγιά του 1917 κι ανοικοδομήθηκε με το Σχέδιο Εμπράρ. Πριν την πυρκαγιά στο σημείο αυτό βρισκόταν η συναγωγή Ταλμούδ Τορά και το ομώνυμο οικόπεδο της στην εβραϊκή συνοικία Kadi. Χαρακτηρίστηκε ως διατηρητέο κτίριο το 1983 από το ΥΠΕΧΩΔΕ κι ως ιστορικό διατηρητέο μνημείο το 1995 από το Υπουργείο Πολιτισμού διότι «"είναι χαρακτηριστικό δείγμα κτιρίων Αγοράς με στοά»". Η αγορά είναι κλειστή από το 2019 αναμένοντας την έναρξη των εργασιών ανάπλασης.
Δεληγιάννειον Παρθεναγωγείον

Το Δεληγιάννειον Παρθεναγωγείον ήταν ελληνική τηλεοπτική σειρά που προβλήθηκε την τηλεοπτική περίοδο 2007-2008 από τον ANT1. Δημιουργοί της σειράς ήταν ο Χάρης Ρώμας και η Άννα Χατζησοφιά, ενώ η σκηνοθεσία ήταν του Χρήστου Παληγιαννόπουλου. Η σειρά ολοκληρώθηκε σε 28 επεισόδια και χωρίς, όπως είχε αρχικά σχεδιαστεί, να συνεχίσει για δεύτερη χρονιά. Ωστόσο, έχει προβληθεί σε πολλές επαναλήψεις στα μεταγενέστερα χρόνια έως και πρόσφατα. Στο ρόλο της αφηγήτριας, η Κάκια Παναγιώτου, ως ηλικιωμένη Ζωή Μαδρά.
Ανώτατο Μυστικό Συμβούλιο

Το Ανώτατο Μυστικό Συμβούλιο ήταν το ανώτατο κρατικό όργανο διαβούλευσης της Ρωσικής Αυτοκρατορίας κατά τα έτη 1726-1730 που αποτελούταν από 7-8 άτομα. Δημιουργήθηκε από την αυτοκράτειρα Αικατερίνη Α΄ ως συμβουλευτικό όργανο, στην πραγματικότητα όμως αποφάσιζε για σημαντικά ζητήματα του κράτους.
Βιρασένα

Ο Αχάρια Βιρασένα ("Āchārya Virasena") ήταν Ινδός μαθηματικός, τζαϊνιστής φιλόσοφος και λόγιος του 8ου αιώνα. Ήταν μαθητής του τζαϊνιστή σοφού Ελαχάρια ("Elāchārya"). Ήταν επίσης γνωστός και ως ρήτορας και ποιητής. Το πιο διάσημο έργο του είναι η τζαϊνική πραγματεία "Νταβάλα" ("Dhavala"), η ολοκλήρωση της οποίας τοποθετείται στο 816 ΚΕ.

Ο Βιρασένα ήταν και αξιοσημείωτος μαθηματικός. Υπολόγισε τον όγκο κόλουρης πυραμίδας με κάποιου είδους απειροστή διαδικασία. Εργάστηκε πάνω στην έννοια του "ardhaccheda": ο αριθμός των φορών που μπορεί ένας αριθμός να διαιρεθεί με το 2, κατά κάποιον τρόπο ο λογάριθμος με βάση το 2. Μελέτησε επίσης τέτοιου είδους λογαρίθμους με βάση το 3 ("trakacheda") και το 4 ("caturthacheda").

Ο Βιρασένα έδωσε τον προσεγγιστικό τύπο "C" = 3"d" + (16"d"+16)/113 για την συσχέτιση της περιφέρειας κύκλου, "C", με την διάμετρό του, "d". Για μεγάλες τιμές του "d" ο τύπος δίνει την προσέγγιση π ≈ 355/113 = 3.14159292..., που είναι πιο ακριβής από την προσέγγιση π ≈ 3.1416 που δίνεται από τον Αριαμπάτα ("Aryabhata") στο έργο του, Αριαμπατίγια ("Aryabhatiya").
Φιργκλ Βίντριχ

Ο Φιργκλ Βίντριχ (* 16 Μαϊου 1967, Σάλτσμπουργκ) είναι Αυστριακός σκηνοθέτης, σεναριογράφος, παραγωγός ταινιών και καλλιτέχνης πολυμέσων.

Ο Βίντριχ δουλεύει σε μεγάλο αριθμό ταινιών και εργασιών πολυμέσων, κάποιες φορές σαν μέλος μιας δημιουργικής ομάδας. Είναι γνωστός για τις πολυάριθμες ταινίες μικρού μήκους καθώς και τις εργασίες πολυμέσων του.
Κυβέρνηση Παναγή Τσαλδάρη 1933

Η Κυβέρνηση Παναγή Τσαλδάρη 1933 (Μάρτιος 1933 - Οκτώβριος 1935) ανέλαβε τη διακυβέρνηση της χώρας, ύστερα από την προσωρινή κυβέρνηση Οθωναίου, και αφού τερματίστηκε το στρατιωτικό πραξικόπημα του Νικολάου Πλαστήρα, της 6ης Μαρτίου 1933.
Η Ελλάδα μπήκε σε μια ακόμα περίοδο ακραίας πόλωσης και φανατισμού, που τροφοδοτήθηκε και από τις δυο πλευρές (βενιζελικοί - αντιβενιζελικοί). Η απόπειρα δολοφονίας του Βενιζέλου, στις 6 Ιουνίου 1933, οι δίκες εναντίον των στρατιωτικών που μετείχαν στο πραξικόπημα (αν και ο αρχηγός αυτού, Πλαστήρας, είχε διαφύγει στο εξωτερικό), οι φωνές των βασιλοφρόνων που ολοένα πλήθαιναν για επαναφορά της Βασιλείας, η ολοένα αυξανόμενη επιρροή του Κονδύλη στην κυβέρνηση και στο στρατό, οδήγησαν το Βενιζέλο να αποφασίσει την εκτέλεση ενός ακόμα πραξικοπήματος, αυτού της 1ης Μαρτίου 1935. Το πραξικόπημα απέτυχε αλλά έδωσε αφορμή για διώξεις και αποτάξεις βενιζελικών στρατιωτικών, για εκκαθάριση του δημόσιου τομέα από τους βενιζελικούς, και για την τελική επικράτηση του, βασιλόφρονα πλέον, Κονδύλη, με το πραξικόπημα του Οκτωβρίου του 1935, που παλινόρθωσε τη Βασιλεία. 
Ο βενιζελικός πολιτικός, Αλέξανδρος Ζάννας, σε ένα γράμμα του προς το φυγόδικο Πλαστήρα, τον Ιούνιο του 1933, θα αποδειχτεί προφητικός για το μέλλον της χώρας:
"«Ο Τσαλδάρης δεν εκέρδισε τις εκλογές της 5ης Μαρτίου, αλλά της 6ης. Αυτό είναι αναμφισβήτητον. Επειδή, όμως, είναι τελείως ανέτοιμος και ανεπαρκής να διοικήσει, δεν εξεμεταλλεύθη καταλλήλως τας περιστάσεις. Παρασυρόμενος άλλοτε μεν από τους αδιαλλάκτους άλλοτε δε από τους διαλλακτικούς, δεν κατόρθωσε κανένα εκ των ζητημάτων να επιλύση. Και εις αυτήν ακόμη την κατηγορίαν κατά του Βενιζέλου δεν έλαβε θέσιν. Προσπάθησε και προσπαθεί ακόμη να εξοικονομήση τα πράγματα για να μην αναγκασθή να πή τη γνώμην του. Ο Κονδύλης επλεύρισε οριστικά πλέον προς τους Λαϊκούς με την ανόητον αντίληψιν πώς αυτός θα υποκαταστήση τον Τσαλδάρην. Η φιλοδοξία του είναι τοιαύτη ώστε είνε ικανός για κάθε ατιμίαν. Περί του Χατζή(κυριάκου) και των άλλων δε μιλώ. Πάντως όλο αυτό το μπουλούκι, που, χωρίς αρχηγό, χωρίς πειθαρχία, στα κουτουρού διοικεί σήμερα το κράτος, δεν είνε δυνατόν επί πολύ κατά τη γνώμη μου να παραμείνη στην αρχή..."
"Θα προσπαθήση δηλαδή ο Κονδύλης να επωφεληθή των περιστάσεων και να εφαρμόση τα σχέδιά του. Θα επιτύχη άραγε στην προσπάθειά του;»"
Χαρτονόμισμα 1000 δραχμών (από τα πρώτα χαρτονομίσματα που τύπωνε πλέον η [[Τράπεζα της Ελλάδος]]).
Ειρήνη Μάρρα

Η Ειρήνη Μάρρα (13 Ιανουαρίου 1943 – 11 Ιουλίου 1998) ήταν Ελληνίδα συγγραφέας.
Ασουρνασιρπάλ Β΄

Ο Ασουρνασιρπάλ Β΄ υπήρξε βασιλιάς της Ασσυρίας (884 π.Χ. - 859 π.Χ.) γιος και διάδοχος του βασιλιά της Ασσυρίας Τουκουλτί Νινουρτά Β΄. Κατέκτησε τους Αραμαίους και τους Χετταίους στη βόρεια Συρία, βάναυσος βασιλιάς έδειξε απίστευτη σκληρότητα με μαζικό ακρωτηριασμό των αιχμαλώτων του. Ξεσήκωσε πλήθος επαναστάσεων που τις κατέπνιξε όλες στο αίμα χρησιμοποίησε τα υλικά των πόλεων που κατακτούσε ως οικοδομικά υλικά, διέλυσε την Φρυγία η οποία τότε δέχθηκε το τελικό χτύπημα από τους Κιμμέριους ενώ ήταν ο πρώτος βασιλιάς που έχτισε (879 π.Χ.) νέα ανάκτορα στο Καλχού βόρεια από τη σημερινή Βαγδάτη. Τον διαδέχθηκε ο γιος του Σαλμανασέρ Γ΄.
Αλέξης Ηρακλείδης

Ο Αλέξης Ηρακλείδης είναι Έλληνας πανεπιστημιακός και δημόσιος διανοούμενος, μέχρι τον Αύγουστο του 2019 καθηγητής Διεθνών Σχέσεων και Ανάλυσης-Επίλυσης Συγκρούσεων στο Τμήμα Πολιτικής Επιστήμης και Ιστορίας του Παντείου Πανεπιστημίου και έκτοτε ομότιμος καθηγητής που συνεχίζει και διδάσκει στο Πάντειο Πανεπιστήμιο.
Στάδιο Όστερενκ

Το Στάδιο Όστερενκ είναι ποδοσφαιρικό γήπεδο στο Τσβόλε της Ολλανδίας και ήταν έδρα της ΠΕΚ Τσβόλε ως το 2007.
Θωμαή Απέργη

Η Θωμαή Απέργη (Τήνος, 23 Δεκεμβρίου 1988) είναι Ελληνίδα τραγουδίστρια.
Νίκανδρος Κεπέσης

Ο Νίκανδρος Κεπέσης του Μηνά (Λιβίσι, Μικρά Ασία, 1914 - 3 Ιουνίου 2009) ήταν Έλληνας αντιστασιακός και πολιτικός του ΚΚΕ, με το οποίο υπηρέτησε ως βουλευτής από το 1978 ως το 1981. Συνέγραψε αρκετά βιβλία και ήταν επίτιμος πρόεδρος της Εταιρείας Ελλήνων Λογοτεχνών. Κατά την πρώτη περίοδο μετά τη νόμιμη επανέκδοση του "Ριζοσπάστη", ο Κεπέσης ανέλαβε πρώτος εκδότης της εφημερίδας, από το Σεπτέμβριο του 1974 ως το 1978.
Λουδοβίκος του Ανγκιάν

thumb|right|150px|Ο θυρεός των Ανγκιάν
Ο Λουδοβίκος του Ανγκιάν ("Louis d'Enghien", ... - 17 Μαρτίου 1394) ήταν κόμης του Μπριέν, κόμης του Ανγκιάν, κόμης του Ramerupt και του Lembeek, κόμης του Κονβερσάνο, τιτουλάριος δούκας των Αθηνών και μέγας κοντόσταυλος της Γαλλίας. Ήταν γιος του Γκωτιέ Γ΄ κόμη του Ανγκιάν και της Ισαβέλλας ντε Μπριέν, κόρης του Γκωτιέ Ε΄ κόμη του Μπριέν & Λέτσε.
Λουδοβίκος Φαδρίκ

Ο Λουδοβίκος Φαδρίκ ("Luis ή Lluís Frederic d'Aragó", ... - 1382) αναφέρεται και "Λουδοβίκος Φαδρίκ ή Φρειδερίκος των Σαλώνων" και "Λουδοβίκος Φαδρίκ ή Φρειδερίκος της Αραγώνας" αλλά και "δον Φρειδερίκος Φαδρίγος".
Κώστας Κωνσταντινίδης

:"Το άρθρο αναφέρεται στον ποδοσφαιριστή. Για τον βουλευτή Κοζάνης με το ίδιο όνομα, δείτε Κώστας Ε. Κωνσταντινίδης."

Ο Κώστας Κωνσταντινίδης (Γερμανία, 31 Αυγούστου 1972) είναι Έλληνας πρώην διεθνής ποδοσφαιριστής, ο οποίος αγωνιζόταν στη θέση του αμυντικού.
Από τον Αύγουστο του 2019 είναι ο τεχνικός διευθυντής όλων των Εθνικών Ομάδων ποδοσφαίρου.
Αντώνης Τζανετουλάκος

Ο Αντώνης Τζανετουλάκος (γεννημένος στις 16 Μαΐου 1944) είναι Έλληνας παλαίμαχος ποδοσφαιριστής που αγωνιζόταν στη θέση του τερματοφύλακα.
ΟΥΕΦΑ Σούπερ Καπ 2013

Το ΟΥΕΦΑ Σούπερ Καπ 2013 ήταν το 38ο Σούπερ Καπ, έναν ετήσιο ποδοσφαιρικό αγώνα που διοργανώνεται από την UEFA, όπου συμμετείχαν η νικήτρια του Τσάμπιονς Λιγκ 2012-13, Μπάγερν και η νικήτρια του Γιουρόπα Λιγκ 2012–13, Τσέλσι. Ήταν το πρώτο Σούπερ Καπ από το 1998 που δεν διεξήχθη στο Στάδιο Λουί Β΄ του Μονακό.

Η Μπάγερν αναδείχθηκε νικήτρια, νικώντας την Τσέλσι στη διαδικασία των πέναλτι με 5-4 (2-2 ο κανονικός αγώνας).
Αλεξάντερ Γκρότεντικ

O Aλεξάντερ Γκρότεντικ ("Alexander Grothendieck", 28 Μαρτίου 1928 – 13 Νοεμβρίου 2014) ήταν Γάλλος μαθηματικός, γεννημένος στη Γερμανία. Υπήρξε ηγετική φυσιογνωμία στη θεμελίωση της σύγχρονης αλγεβρικής γεωμετρίας. Το ερευνητικό του πρόγραμμα εξάπλωσε τα όρια του κλάδου, συμπεριλαμβάνοντας στη θεμελίωσή του βασικά στοιχεία από τομείς όπως η αντιμεταθετική άλγεβρα (commutative algebra), η ομολογιακή άλγεβρα (homological algebra), η θεωρία δραγμάτων (sheaf theory) και η θεωρία κατηγοριών.

Ο τρόπος σκέψης του Γκρότεντικ έχει επηρεάσει και συνεχίζει να επηρεάζει γενιές μαθηματικών καιρό μετά την αναχώρησή του από τα μαθηματικά. Το έργο του καθιερώνει την θεωρία κατηγοριών ως βασικό εργαλείο για τη μελέτη της αλγεβρικής γεωμετρίας, καθώς και άλλων κλάδων των μαθηματικών. 

Καθοδηγούμενος από βαθιές προσωπικές και πολιτικές πεποιθήσεις, το 1970 ο Γκρόθεντικ έφυγε από το Ινστιτούτο Υψηλών Επιστημονικών Σπουδών της Γαλλίας (IHES) όπου ήταν καθηγητής και είχε επιτύχει το πιο σημαντικό του έργο, καθώς διαφωνούσε με τη στρατιωτική χρηματοδότηση του ινστιτούτου. Η ενασχόληση του με τα μαθηματικά σταματάει επισήμως το 1988. Έπειτα ο Γκρόθεντικ μετακόμισε στα Πυρηναία όρη στη νότια Γαλλία, όπου λέγεται ότι έζησε απομονωμένος μέχρι το θάνατό του.

Ο Αλεξάντερ Γκρότεντικ απεβίωσε στις 13 Νοεμβρίου 2014 στο Σαιν-Ζιρόν της Γαλλίας.
Ζλάτκο Ζάχοβιτς

Ο Ζλάτκο Ζάχοβιτς (γεννημένος στις 1 Φεβρουαρίου του 1971) είναι Σλοβένος πρώην διεθνής ποδοσφαιριστής που αγωνιζόταν στη θέση του επιθετικού μέσου.
Βερεγγάριος Εστανιόλ

Ο Βερεγγάριος Εστανιόλ ντε Αμπούριας "(ισπανικά : Berenguer Estañol de Ampurias)", ήταν καταγόμενος από την Αμπούριας (αρχικά ελληνική πόλη - αποικία γνωστή ως "Εμπόριον") Ισπανός γενικός βικάριος του Δουκάτου των Αθηνών την χρονική περίοδο 1312-1316. Είχε διορισθεί από τον Φρειδερίκο Β΄της Σικελίας για λογαριασμό του ανήλικου γιου του, 5 ετών τότε, Μανφρέδου ο οποίος είχε ανακηρυχθεί δούκας των Αθηνών μετά από αίτημα της Καταλανικής εταιρείας.

Ο Βερεγγάριος έφτασε στον Πειραιά το 1312, ήταν ικανός κυβερνήτης και εδραίωσε την καταλανική κυριαρχία στην Αττική και Βοιωτία. Αντιμετώπισε επιτυχημένα επιθέσεις από του Βενετούς του Νεγροπόντε, από τους Δούκες των Νέων Πατρών και του Δεσποτάτου της Ηπείρου αλλά και τον Νικόλαο Φοσερόλ διοικητή του Άργους και Ναυπλίας.

Αρρώστησε βαριά και πέθανε το 1316, τον αντικατέστησε ο Αλφόνσο Φαδρίκ.
The Golden Years

Το The Golden Years είναι 12" σινγκλ του βρετανικού χέβι μέταλ συγκροτήματος Motörhead, το οποίο κυκλοφόρησε σε μορφή βινυλίου στις 3 Μαΐου του 1980 μέσω της δισκογραφικής εταιρείας "Bronze Records".
Το συγκεκριμένο ΕΡ ηχογραφήθηκε κατά την περιοδεία για την προώθηση του δίσκου "Bomber" και παρ' όλη την έλλειψη ραδιοφωνικής μετάδοσης των τραγουδιών του από τους βρετανικούς σταθμούς το συγκρότημα εμφανίστηκε την Πρωτομαγιά του 1980 στην τηλεοπτική εκπομπή του δικτύου "BBC", "Top of the Pops", βοηθώντας το ΕΡ να αναρριχηθεί στο # 8 των τσαρτ της Μεγάλης Βρετανίας, παραμένοντας στους καταλόγους επιτυχιών για επτά εβδομάδες. Αυτό ήταν το πρώτο Top-10 σινγκλ του συγκροτήματος, για να ακολουθήσουν την επόμενη χρονιά το ΕΡ ""St. Valentine's Day Massacre" και η ζωντανή εκτέλεση του τραγουδιού "Motörhead".
Το "The Golden Years" συμπεριλήφθηκε στην επανέκδοση σε μορφή CD του "Bomber"" το 1996, από την "CMC International".
Ασούρ ετίλ ιλανί

O Ασούρ ετίλ ιλανί υπήρξε βασιλιάς της Ασσυρίας (627 - 625 π.Χ.) μεγαλύτερος γιος και διάδοχος του Ασουρμπανιπάλ με τον θανάτου του οποίου ήρθε αμέσως η κατακόρυφη πτώση για την Ασσυρία, οι Ελαμίτες, οι Μήδοι και οι Πέρσες με επιδρομές του κατέστρεψαν τις επαρχίες της χώρας τον διαδέχθηκε ο μικρότερος αδελφός του Σισαρισκούν.
Δημήτρης Γιαχνής

Ο Δημήτρης Γιαχνής του Χαραλάμπους (Αθήνα, 24 Δεκεμβρίου 1915- 12 Οκτωβρίου 1999) ήταν Έλληνας συνδικαλιστής, ο οποίος χρημάτισε βουλευτής Β' Αθηνών με την ΕΔΑ το 1958. Ήταν επίσης Γενικός Γραμματέας του Σωματείου των εργαζομένων στον Ηλεκτρικό Σιδηρόδρομο. Ήταν παντρεμένος με τη Μαρίκα Σμυρνάκη, που πέθανε πρόωρα και απέκτησαν ένα αγόρι και ένα κορίτσι.
Σισαρισκούν

Ο Σισαρισκούν υπήρξε βασιλιάς της Ασσυρίας (625 π.Χ. - 612 π.Χ.) μικρότερος γιος του Σαρδανάπαλου. Διαδέχθηκε στον θρόνο της Ασσυρίας τον μεγαλύτερο αδελφό του Ασούρ ετίλ ιλανί συνεχίστηκε η πτώση στην Ασσυρία σε ταχύτερους ρυθμούς ο Χαλδαίος Ναβοπολάσαρ πατέρας του Ναβουχοδονόσορα με στρατό κατέλαβε τη Βαβυλώνα και την κήρυξε ανεξάρτητη, το 621 π.χ. ο Ναβοπαλάσαρ κατέλαβε την Νιππούρ ολοκληρώνοντας την κατάκτηση του νότου. Από το 616 π.Χ. ο Ναβοπαλάσαρ άρχισε τις επιδρομές στον βορρά στις μεγάλες πόλεις της Ασσυρίας με την βοήθεια των Ελαμιτών, των Σκυθών και των Μήδων κατέστρεψε την Νινευή, την Ασούρ και την Νιμρούδ η τύχη του Σισαρισκούν χάθηκε στην πολιορκία της Νινευή, τον διαδέχθηκε ο γιος του Ασούρ Ουμπαλίτ Β' ο τελευταίος βασιλιάς της Ασσυρίας.
Katatonia

Οι Katatonia είναι Σουηδικό μέταλ συγκρότημα που ιδρύθηκε στη Στοκχόλμη το 1991 από τον Jonas Renkse (παλιότερα γνωστό ως Lord Seth) και τον Anders Nyström (παλιότερα γνωστό ως Blakkheim). Τα πρώτα άλμπουμ των Katatonia, μαζί με άλμπουμ συγκροτημάτων όπως οι My Dying Bride, οι Anathema και οι Paradise Lost, θεωρούνται αρκετές φορές πρόδρομοι του είδους death/doom.
Αστέριος Νταής

Ο Αστέριος Νταής του Αναγνώστη (Περτούλι Τρικάλων, 1894 – Αθήνα, 20 Δεκεμβρίου 1983) ήταν Έλληνας νομικός, ο οποίος διετέλεσε πρόεδρος του Ελεγκτικού Συνεδρίου από το 1961 ως το 1965 και υπουργός σε υπηρεσιακές κυβερνήσεις.
Έμι Νέτερ

Η Έμι Νέτερ ("Amalie Emmy Noether", 23 Μαρτίου 1882 - 14 Απριλίου 1935) ήταν μία πολύ σημαντική Γερμανίδα γνωστή για τη μελέτη της στην αφηρημένη άλγεβρα και τη θεωρητική φυσική. Αναφέρεται από τους Πάβελ Αλεξανδρώφ, Άλμπερτ Αϊνστάιν, Jean Dieudonné, Hermann Weyl, Νόρμπερτ Βίνερ και άλλους ως η πιο σημαντική γυναίκα στην ιστορία των μαθηματικών που επέφερε ριζικές αλλαγές στις θεωρίες των δακτυλίων, των σωμάτων, και των αλγεβρικών δομών. Στη φυσική, το θεώρημα της Νέτερ εξηγεί τη θεμελιώδη σχέση μεταξύ συμμετρίας και των νόμων διατήρησης.
Ράινπαρκ Στάντιον

Το Ράινπαρκ Στάντιον είναι ποδοσφαιρικό γήπεδο στο Βαντούζ του Λίχτενσταϊν και είναι έδρα της Βαντούζ και της Εθνική Λίχτενσταϊν.
Yle TV1

Το Yle TV1 είναι ένα φινλανδικό τηλεοπτικό κανάλι που ανήκει και λειτουργεί από το φινλανδικό δημόσιο ραδιοτηλεοπτικό φορέα Yle. Είναι το πρώτο και παλαιότερο τηλεοπτικό κανάλι στη Φινλανδία. Πάνω από το 70% των προγραμμάτων του καναλιού είναι ντοκιμαντέρ, ειδήσεις και παιδικές σειρές. Το κανάλι άρχισε να εκπέμπει στις 1 Ιανουαρίου 1958 ως Φινλανδική Τηλεόραση. Το κανάλι μεταδίδεται σε ολόκληρη την Φινλανδία.
Μαρία Φαδρίκ

Η Μαρία Φαδρίκ (Maria Fadrique) (1370-1395) ήταν Κόμισα των Σαλώνων υποτελείς του Δουκάτου των Αθηνών την χρονική περίοδο 1382–1394 υπό την επιτροπεία της μητέρας της. Ήταν κόρη του Λουδοβίκου Φαδρίκ και της Ελένης Κατακουζηνής, και ανιψιά των Δεσποτών του Μυστρά και των Βυζαντινών Αυτοκρατόρων.
Μπάμπης Μαστρογιάννης

Ο Χαράλαμπος (Μπάμπης) Μαστρογιάννης (γεν. Αθήνα, 17 Αυγούστου 1951- 2 Φεβρουαρίου 2021) ήταν Έλληνας διεθνής ποδοσφαιριστής, με πολυετή καριέρα.

Ξεκίνησε το ποδόσφαιρο από την ομάδα της γενέτειρας περιοχής του, Εθνικό Αστέρα Καισαριανής, την περίοδο 1968-69 στην Β΄ Εθνική, με τα χρώματα του οποίου έγινε πολύ δημοφιλής. Αγωνιζόταν στη μεσαία γραμμή ως ηγετικός χαφ ("δεκάρι"), ενώ ήταν ιδιαίτερα αποτελεσματικός στις εκτελέσεις στημένων φάσεων. Είχε σκοράρει πάρα πολλές φορές με απευθείας κτυπήματα φάουλ, τα οποία αιφνιδίαζαν τους αντίπαλους τερματοφύλακες. Παρά τη φήμη του και όλες τις δελεαστικές προτάσεις που δεχόταν για μετεγγραφή, η διοίκηση της ομάδας του ουδέποτε τον παραχώρησε σε σύλλογο Α΄ Εθνικής. Ο Μαστρογιάννης ήταν ένας από τους ποδοσφαιριστές που παρότι δεν αγωνίσθηκαν ποτέ στη μεγάλη κατηγορία, έχαιραν αναγνωρισιμότητας και εκτίμησης από τους φιλάθλους όλων των ομάδων της εποχής τους. Με τη φανέλα του Εθνικού Αστέρα αγωνίστηκε μέχρι τα μέσα της δεκαετίας του 80, οπότε και το 1983 πήρε μεταγραφή στην Προοδευτική, για να επιστρέψει στην ομάδα της Καισαριανής ξανά το 1984. Το 1985 μεταπήδησε στον Κεραυνό Κερατέας, με τη φανέλα του οποίου τερμάτισε την ποδοσφαιρική του σταδιοδρομία το 1989, έχοντας αναδειχθεί Κυπελλούχος και Πρωταθλητής Ε.Π.Σ. Αθηνών το 1986 και το 1989 αντίστοιχα. Ήταν διεθνής με τη Μεσογειακή Ομάδα του 1975 και την Εθνική Ομάδα Νέων. Ο γιος του έγινε επίσης ποδοσφαιριστής.

Ο Μπάμπης Μαστρογιάννης απεβίωσε στις 2 Φεβρουαρίου 2021, θύμα τροχαίου ατυχήματος.